2021 yilning 6 oyida qonunbuzarlardan qariyb 720 mlrd so‘mlik zarar undirildi - Bosh prokuror

17 iyul kuni O‘zbekiston Bosh prokuraturasi hay'atining yig‘ilishi bo‘lib o‘tdi. Bu haqda mahkama matbuot xizmati xabar bermoqda.
Yig‘ilishda bosh prokuror Nig‘matilla Yo‘ldoshev o‘tgan yarim yilda prokuratura organlari tomonidan mamlakatda qonuniylikni mustahkamlash, fuqarolarning huquq va erkinliklarini muhofaza qilish, jinoyatchilik va huquqbuzarliklarning oldini olish borasida amalga oshirilgan ishlarga to‘xtalib o‘tdi.
Yo‘ldoshevning qayd etishicha, 2021 yilning birinchi yarmida 208 ming fuqaroning buzilgan huquqlari tiklangan. Shuningdek, prokuror tekshirishlari va dastlabki tergov davomida aybdor shaxslardan qariyb 720 mlrd so‘mlik zarar undirilishi ta'minlangan.
Shu bilan birga, o‘tgan yarim yilda 9737 nafar tadbirkorning buzilgan huquqlari tiklangan, 18 676 nafariga muammolarini bartaraf etishda amaliy yordam ko‘rsatilgan.
Yig‘ilishda joylardagi mavjud muammolar, ayrim hududlarda yo‘l qo‘yilgan kamchiliklar ham tanqid qilindi. Ayniqsa, yoshlar va xotin-qizlarga har tomonlama ko‘mak berish, ularni tadbirkorlikka jalb qilish bo‘yicha belgilangan vazifalar ijrosini so‘zsiz ta'minlash zarurligi ta'kidlandi.
Nig‘matilla Yo‘ldoshev hududlarni ijtimoiy-iqtisodiy rivojlantirishga oid dasturlar, shu jumladan, “Obod qishloq” va “Obod mahalla” dasturlari ijrosi ahvoliga e'tibor qaratib, ushbu dasturlarning ijrosini ta'minlash bo‘yicha alohida shtab va ishchi guruhlar faoliyati “Budjet nazorati” elektron dasturi orqali kunlik monitoring qilib borilayotgani, bu borada to‘la nazorat o‘rnatilganini bildirdi.
Hay'at yig‘ilishida “Obod qishloq” va “Obod mahalla” dasturlari bo‘yicha ajratilgan mablag‘larni talon-toroj qilishning oldini olish bo‘yicha prokuratura organlari zimmasiga katta mas'uliyat va javobgarlik yuklatilgani mas'ullarga yana bir bor eslatilgan.
“Obod qishloq” dasturida sifat emas, son muhimmi? Forishdagi muammolar muammoligicha qoldi
Chirchiqda 2019 yili «Obod mahalla» dasturiga tushgan mahalla qachon obod bo‘ladi? Ishlar chala tashlab ketilgan
Zarbdordagi mahalla ahli ichimlik suvini sotib oladi. Bu — «Obod qishloq» dasturidan keyingi holat
Shavkat Mirziyoyev «Obod qishloq» va «Obod mahalla» dasturlarini amalga oshirishdagi kamchiliklarni tanqid qildi